明·张鹤鸣《寄尚宝蔡肖谦》诗:浮槎高万丈,紫气照吾闾。朗鉴承冰镜,清风歌釜鱼。秋莼思故里,谏草达宸居。白首钟陵畔,平津未见书。明·祝世禄《送蔡符卿致政归淝水》诗:林居三十载,一出便归休。岂以人言召,难将老志酬。道无关去就,世讵与沉浮?掌节孤前命,抽簪寻旧丘。芷兰成独往,梧竹怅同游。今夜看乡月,浮云黯未收。明·何庆元《寄蔡肖谦先生(时以符卿予告)》诗:薛(指薛瑄)王(指王阳明)之后有先生,凿凿真修岂近名?乡自太丘推表正,人从洛社识端明。品题顿觉千金重,取与宁知一介轻。沧海渊源今可接,惭予只作望洋惊。明·陈邦瞻《代赠蔡尚宝致仕》诗:谢公(指谢安)江海人,雅志与世捐。一为征西出,东山遂藐然。具舟泛海道,此意成空言。古来贤达人,出处谁独全?蔡侯静者流,志行薄云天。平生长安路,不受金张援。仕宦六百石,声名四十年。一朝脱章绶,用意无濡牵。意钓不须鱼,云耕不须田。人生贵自适,安能役化权?寄谢青云士,无为白驹叹。明代史官《大明神宗显皇帝实录》:悉,庐州合肥人。嘉靖三十八年进士。后累起不赴,老卒于家。端庄恬雅,学问禀于程朱,士论重之。明·潘榛:肖谦先生自束发时即希志贤圣,居常嚬笑取予,一准于礼;已而婚宦渐涉,不移其情;升沉备尝,不变其守;衰白已更,不惰其志。明·许如兰:先生少年成进士,严气正性,不役役于时。通籍七十年,而环堵萧然,比于寒士。又所至难合强半,里居著书讲学,发明“毋自欺”大旨,关、闽、濂、洛之传所不至湮失寝没者,有先生为之后也。尤注意奖进来学,乡有孝行之彦,固辑之宫墙,迪之礼乐;即至田夫、小子、技士、军民,亦不鄙夷之。以故亲炙者、闻风者咸赖以成就焉。先生年七十归林讲学,淮海之士莫不影从。开大学讲堂,堂既成,兰敬为先生题曰:“品在圣门当一狷,道高吾辈可为师。”明·钱策《蔡文毅公祠楹联》:绍往觉来,要言维约以“毋自欺”,德教有功百世;立朝行己,大节总归于“止至善”,道风垂范千秋。诰授大中大夫光禄寺卿湏江后学钱策敬题。明·刘世学《蔡文毅公祠楹联》:述尧舜禹汤文武周孔之绪,阐格致诚正修齐治平之宗。门人刘世学再题。明末清初·谈迁:端庄恬雅,累召终不起,学问禀于程朱,士论宗之。清武英殿大学士·李天馥《蔡文毅公祠楹联》:开大学讲堂,陶淑人心,顿使淮海之间,彬彬无殊邹鲁;上高皇实录,匡扶主德,虽在江湖以外,惓惓不忘朝廷。经筵讲官太子太保武英殿大学士刑部尚书后学李天馥敬题。清·田实发《蔡文毅公祠楹联》:蜀山统接尼山统,淮水源通泗水源。赐同进士出身徐州府儒学教授田实发顿首拜题。清·李菖《明理学符卿蔡文毅公传》:①“通籍五十余年,而屡疏乞归养亲,踪迹半在田庐,而菽水承欢,啸傲林皋,极春风沂水之况,泊如也。及其正笏立朝,弹劾权贵,如高秋一鹗,揭揭然矫翮云霄间,而俯视群俦,令人胆悸,又邈乎其不可企矣”。②“公之立朝也,敢谏犯颜,能奠宗社于磐石;而就南辞北,复等轩冕于尘埃。其孝于慈帏也,亦既身廊庙而心畎亩;其忠于堂陛也,则又撄斧锧而挫权奸”。清·李菖《文毅公像赞》:颐丰以硕,干伟而庞。人见其峨冠屹立,以为佩玉而趋跄也,而不知其胸涵濂洛,神栩栩焉而游于白鹿之阳。入献箴铭,出辑谏章,叱权奸为奴隶,止矿税如探汤。是其屡疏乞休,恒儳焉如不终日者,只以怡菽水于高堂。盖公之大节也如此。用是以妥以侑,爰祀蒸尝,以之从事圣庑焉,俎豆之光。郡后学廪膳生员李菖薰沐顿首敬题。清·佚名《文毅公像赞》:介然以守女之贞,淆而不浊圣之清。朝野推毂,不为禄养,而菽水以悦其亲。两进大学解,期欲致君尧舜,然后快于心。岂若世人,淟涊膴仕,谓克尽臣职,实恋恋于利名!老屋一区,茅斋数楹,与高堂广厦俱尽。其所不朽者,礼官之蒸尝,耿日月而常新。高山壁立,沟渎污盈,是非得失,身后分明。予小子夙夜仰止,愿学焉而未能,庶几末路,尚有典型!清·黄兰谷《蔡文毅公祠楹联》:莅政历三朝,永钦当日清风,忠主爱民,屈指来,直媲美龙图,鉴朗衡平标史册;著书崇大学,远绍千秋道脉,存心养性,到头处,恰追踪鹿洞,水流花开悟渊源。赐同进士出身分巡江南淮徐海道后学黄兰谷敬题。清·莫宗荫《蔡文毅公祠楹联》:忠孝廉节之风,均徵道蕴;濂洛关闽之学,直溯心源。特授文林郎署合肥县知巢县事莫宗荫顿首拜题。清·萧际韶《蔡文毅公祠楹联》:理学岂空谈,止开矿以救民生,凡高山大地之间,均沾厚德;儒林徵实录,谏立储以培国本,自阎罗包老而后,惟有先生。赐进士出身翰林院编修监察御史萧际韶顿首拜题。清·张廷玉《明史》:有学行,恬宦情。仕五十年,家食强半。清操亮节,淮西人宗之。清·许齐卓:尚宝卿文毅蔡悉,则独以优于理学特闻。凡若此者,一皆载在郡志,光照后先,夫孰非后人之所当法而欲追者哉?虽然,必欲于其中较量其最优,则于宋惟包,而于明惟蔡。盖包孝肃者,忠孝之兼全;而蔡文毅者,理学之独擅也。清·纪昀《四库全书总目提要》:为人有学行,恬于宦情,仕五十载,家食强半。清操亮节,为淮西所宗。在姚江末派之中,为最能谨严不肆者。清·周学曾《道光晋江县志》:皦然清节,历官少卿,屡荐不起。清·徐定文:先生弱冠登朝,清操亮节,淡于宦情,筮仕五十年,家食强半。师事胡庐山直及罗近溪汝芳,天性孝友,践履笃实,阐明理学,直接洛闽,允为一代儒宗云。